STORI BLONG FRAN PEJ | ?YU SAVE HAREM GUD BAKEGENU?
Yumi Nidim Narafala Blong Givhan
Yu traem tingbaot taem ya we yu yu pikinini. Maet i gat wan taem we yu foldaon mo yu katem han blong yu, no yu skrasem ni blong yu. ?Yu yu tingbaot olsem wanem mama blong yu i mekem yu yu harem gud bakegen? Maet hem i klinim soa ya, mo i putum plasta long hem. Yu krae, be hem i toktok gud long yu mo i putum han blong hem i goraon long yu, nao yu harem gud. Taem yu yu smol, oltaem i gat man blong mekem yu yu harem gud bakegen.
Be taem yu gruap, laef i fasfas. Ol problem oli kam bigwan moa, mo i had blong faenem rod blong harem gud. Sore tumas, ol samting we mama i mekem long yu taem yu smol, i no moa save winim ol problem. Traem tingbaot sam eksampol.
?Yu yu harem nogud from we yu lusum wok blong yu? Julian i talem se taem hem i lusum wok blong hem, hem i sek nogud mo tingting blong hem i fasfas. Hem i stap tingting se: ‘?Bambae mi lukaot long famle blong mi olsem wanem? Mi wok had blong kampani ya blong plante yia, be ?from wanem oli no moa wantem mi?’
Maet yu harem nogud from we mared blong yu i brok. Raquel i talem se: “I mekem 18 manis nao we man blong mi i lego mi. Long taem ya, mi sek mo mi harem nogud tumas. I olsem se hat blong mi i brok long tu haf. Mi no harem nogud long filing blong mi nomo, be long bodi blong mi tu. Samting ya i mekem mi mi fraet.”
Maet yu gat wan bigfala sik we i no save kam gud. Ating samtaem yu harem olsem Job, we i krae long Jehova se: “Naoia mi taed finis long laef ya, mi rere blong lego rop.” (Job 7:16) Maet yu gat sem filing olsem Luis we i gat 80 yia, we i se: “Samtaem mi harem se mi stap wet blong ded nomo.”
Maet yu harem nogud from wan famle we i ded. Robert i talem se: “Taem boe blong mi i ded long wan aksiden long plen, mi no save bilivim. Mi harem nogud tumas. Soa we mi filim i sem mak long filing we Baebol i tokbaot, taem naef blong faet i stikim yu.”
—Luk 2:35.
Robert, Luis, Raquel, mo Julian oli harem gud bakegen, nating se oli kasem ol bigfala trabol ya. Oli faenem stret Man we i save givhan long olgeta blong oli harem gud bakegen, hemia God ya we i gat Olgeta paoa. ?Hem i givhan long ol man olsem wanem? ?Bambae hem i givhan long yu tu?
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn fuv_Latn tpi_Latn